Gaspard-Théodore-Ignace de la Fontaine
De Gaspard-Théodore-Ignace (genannt: Théodore) de la Fontaine, gebuer de 6. Januar 1787 an der Stad Lëtzebuerg an do gestuerwen den 11. Februar 1871, war e lëtzebuergesche Jurist a Politiker.

Vun 1807 bis 1810 huet den Théodore de la Fontaine Droit zu Paräis studéiert a gouf am selwechte Joer Affekot um Barreau an der Stad Lëtzebuerg.

Politesch Carrière 
1816 gouf hie Member vun den États provinciaux. Wéi d'Belsch Revolutioun ausgebrach ass, stoung hien op der Säit vum Wëllem I. vun Holland a war an der Regierungskommissioun, déi d'Stad Lëtzebuerg kontrolléiert.

Vun 1841-1848 war hie Gouverneur vum Grand-Duché. Den 1. August 1848 gouf hien deen éischte Regierungspresident vu Lëtzebuerg, a war gläichzäiteg fir d'Aussebezéiungen, d'Justiz an de Kultus zoustänneg. Mä schonn den 2. Dezember fält d'Regierung.

Den de la Fontaine war vun 1849 bis 1851 am Gemengerot vun der Stad Lëtzebuerg.

Den 28. November 1857 gouf hie President vum nei gegrënnte Staatsrot, a blouf dat bis den 10. Abrëll 1868.

1871 ass den de la Fontaine an der Stad Lëtzebuerg a senger Wunneng um Knuedler gestuerwen. Hien ass um Nikloskierfecht um Lampertsbierg begruewen.

Soss 
Hien huet sech de 25. Juni 1816 (net 1815, wéi een sou dacks liest) zu Déifferdang mat der Joséphine Francq bestuet. D'Hochzäitsmass war dee selwechten Dag an der Parkierch zu Uewerkuer.

Hien ass de Papp vum:
 Léon de la Fontaine (1819-1892), e Politiker a Botaniker.
 Edmond de la Fontaine (1823-1891), dee sech ënner dem Pseudonym Dicks en Numm als Auteur a Komponist vun Operette gemaach huet.
 Alphonse de la Fontaine (1825-1896), deen déi éischt Fauna vun de Wierbeldéiere vu Lëtzebuerg publizéiert huet.

Den Gaspard-Théodore-Ignace de la Fontaine war e lëtzebuergesche Fräimaurer.

Gielercher 
 Chevalier vum 'Lion néerlandais' (Promotioun 1814)
 Grand-croix vum Ordre de la couronne de chêne (Promotioun 1849)
 Commandeur vum Ordre de Léopold (Promotioun 1844)

Literatur 

 Mersch, Jules, 1956. La famille de la Fontaine. Biographie nationale du pays de Luxembourg, fasc. 7, p. 66-95 (Théodore de la Fontaine).

Kuckt och 
 Regierung de la Fontaine
 Lëscht vun de lëtzebuergesche Premierministeren

Lëtzebuergesch Ministeren
Premierministere vu Lëtzebuerg
Ausseministere vu Lëtzebuerg
Justizministere vu Lëtzebuerg
Lëtzebuergesch Affekoten
Grand-croix de l'ordre de la couronne de chêne
Commandeur vum Ordre de Léopold
Gebuer 1787
Gestuerwen 1871
Presidente vum Staatsrot zu Lëtzebuerg
Ritter vum Nassaueschen Hausuerde vum Gëllene Léiw
Lëtzebuergesch Chamberpresidenten
Famill De la Fontaine
Lëtzebuergesch Fräimaurer